Zbog svoje ovisnosti o kocki, 25-godišnji Boris Š. iz Splita "zagazio" je u kriminal te je zbog teške krađe i računalne prijevare na Općinskom sudu u Splitu osuđen na godinu i tri mjeseca zatvora s rokom kušnje od tri godine.Mladić je osuđen zato jer je 19. svibnja prošle godine u jutarnjim satima iskoristio odsutnost svoje bake te je, preskočivši tri i pol metra visoku ogradu, ušao u njen stan u Getaldićevoj ulici.Ključem od WC-a otključao je sobu koju koristi njegova majka i njen izvanbračni partner te je pomoću šifre koju je otpriije znao otvorio sef i iz njega uzeo 1750 eura i bankovne kartice i PIN-ove za njih, a koji pripadaju njegovoj majci. Istog je dana te kartice upotrijebio te je na bankomatu Zagrebačke banke podigao ukupno šest i pol tisuća kuna.Osim uvjetne zatvorske kazne, mladiću je određena sigurnosna mjera obaveznog liječenja od ovisnosti o kocki, a koja će se primjenjivati do isteka roka od tri godine. U policiji je, nakon uhićenja, priznao sva djela, a na suđenju je kazao kako se iskreno kaje zbog svega što je napravio te da je bio ovisan o kocki i da je zbog toga pola godine boravio u zajednici "Susret".Sutkinja Višnja Strinić navela je u presudi da je uvjetna kazna primjerena obzirom da je iskreno priznao djela i pokajao se, da do sad nije bio osuđivan te da oštećenici nisu bili zainteresirani za kazneni progon. Osim vraćanja ukradenog novca majci i njenom partneru, mladić mora platiti i 2,460 kuna sudskih troškova.

Piše Vladimir Urukalo

FOTO: CROPIX